STI เด้ง 5% คาดผลงานปีนี้ทุบสถิติต่อเนื่อง หลังตุนแบ็กล็อกแน่น-เข้าประมูลงานใหม่เพิ่ม
STI เด้ง 5% คาดผลงานปีนี้ทุบสถิติต่อเนื่อง หลังตุนแบ็กล็อกแน่น-เข้าประมูลงานใหม่เพิ่ม โดย ณ เวลา 16.16 น. อยู่ที่ 5.35 บาท บวก 0.25 บาท หรือ 4.90% สูงสุดที่ 5.50 บาท ต่ำสุดที่ 5.05 บาท ด้วยมูลค่าซื้อขาย 6.04 ล้านบาท
8 ม.ค. 2562

ผู้สื่อข่าวรายงานว่า ราคาหุ้น บริษัท สโตนเฮ้นจ์ อินเตอร์ จำกัด (มหาชน) หรือ หุ้น STI ล่าสุด ณ เวลา 16.16 น. อยู่ที่ 5.35 บาท บวก 0.25 บาท หรือ 4.90% สูงสุดที่ 5.50 บาท ต่ำสุดที่ 5.05 บาท ด้วยมูลค่าซื้อขาย 6.04 ล้านบาท

นายสมเกียรติ ศิลวัฒนาวงศ์ ประธานเจ้าหน้าที่บริหาร STI เปิดเผยเมื่อวันที่ 24 ธ.ค.61 ว่า แนวโน้มผลประกอบการปีนี้จะสามารถทำสถิติสูงสุดใหม่อย่างต่อเนื่อง เทียบกับผลประกอบการในปี 60 มีรายได้จากการให้บริการรวมอยู่ที่ 494.56 ล้านบาท กำไรสุทธิอยู่ที่ 57.51 ล้านบาท จากงานในมือ (Backlog) อยู่ในระดับสูง ณ งวด 9 เดือนแรกของปี 61 อยู่ที่ 770.09 ล้านบาท หรือ คิดเป็นจำนวน 114 โครงการ โดยจะทยอยรับรู้รายได้ในช่วงไตรมาส 4/2561 ไปจนถึง 3 ปีข้างหน้า
ทั้งนี้ ภาพรวมธุรกิจในช่วงไตรมาส 4/61 จะเป็นไตรมาสที่ดีที่สุดของปี และตั้งเป้าทำนิวไฮต่อเนื่องอีกในปี 62 จากการเข้าประมูลงานใหม่เพิ่มขึ้น คาดมีงานที่อยู่ระหว่างรอเซ็นสัญญาในปีหน้าอีกไม่ต่ำกว่า 1 พันล้านบาท โดยเฉพาะโครงการ One Bangkok และอื่น ๆ มั่นใจว่าจากการเติบโตของธุรกิจ จะสร้างความเชื่อมั่นต่อนักลงทุน สะท้อนกลับมาที่ราคาหุ้นได้